
Márkaérték becslése két nemzetközi számviteli környezetben működő vállalat példáján keresztül

Manapság egyre fontosabb szerepet kap a márka a vállalatok életében, amelyek többsége jelentős összegeket szán az erős márka kiépítésére. Azt a témát azonban vita övezi, hogy a gazdálkodó mekkora összegre becsülje márkája értékét, és hogy a beszámolójában hogyan szerepeltesse azt.
Az általános célkitűzésem egy márkaérték meghatározására alkalmas módszer bemutatása, amelyet az Interbrand vállalat számítási metódusára és a saját kérdőíves kutatásom eredményeire alapozok. Specifikus célom az elemzés során a márkaérték megállapítása a Daimler AG Mercedes-Benz márkának és a Nestlé gabonapehely márkáinak esetében. Ismertetem továbbá annak a lehetőségeit, hogy a márka értéke hogyan szerepeltethető elsősorban az IFRS-ek szerinti beszámolókban.
A márkaérték kiszámítása során a vizsgált vállalatok beszámolóinak elemzésével, valamint a Gordon-féle osztalékértékelési modell alkalmazásával kiszámítottam a két vizsgált márka úgynevezett gazdasági jövedelmét. A kérdőíves kutatásom eredményeinek felhasználásával megállapítottam, hogy a gazdasági jövedelem a vállalatok esetében mekkora arányban tulajdonítható a vizsgált márkáknak, ez az összeg a márkajövedelem. Végül a súlyozott átlagos tőkeköltség (WACC) segítségével megadtam egy olyan rátát, amellyel a márkajövedelmet diszkontálva megkaptam a keresett márkaértéket.
Az alkalmazott kérdőívet a Keller-féle márkaismeret dimenziói modell alapján állítottam össze. Ennek megfelelően a márka értékét a márka ismeretén keresztül vizsgáltam, így a kérdőívben feltett kérdéseim a márka ismertségének (brand awareness) és a márka imázsának (brand image) elemzésére szolgáltak. A kérdőíves kutatásom során három hipotézist állítottam fel, melyek a következők: a Mercedes-Benz esetében a kitöltők fontosabb vásárlási szempontnak tartják a márkát, mint a Nestlé pelyhek esetében; a Nestlé pelyhek vásárlásakor a minőséget tartják a felsorolt szempontok közül a legfontosabbnak; és a válaszadók a vizsgált márkákat választják egy ugyanolyan paraméterekkel és árral rendelkező, ismeretlen vagy kevésbé ismert márkával szemben. A hipotéziseim igaznak bizonyultak.
A végső eredmények alapján elmondható, hogy a Mercedes-Benz és a Nestlé pelyhek márkái erős márkaismerettel rendelkeznek, a beszámolóban alapvetően akkor mutathatók ki, ha beszerzés útján kerülnek egy gazdálkodóhoz.
A kutatás széles körben alkalmazható, főként a téma aktualitása és gyakorlati előnyei miatt.



